### Beslutninger

Tilbagesendes Magistratsafdelingen for Børn og Unge med bemærkning, at byrådet i sit møde den 14. august 2024 har vedtaget Magistratens foranstående indstilling af 6. august 2024.

Paw Ravn henholdt sig til det oprindelige forslag fra Børne- og ungebyrådet.

###

BESLUTNINGSFORSLAG FRA BØRNE- OG UNGEBYRÅDET

Elevrådet er en af de få muligheder, som elever har for at få indflydelse på deres skole. Skolen er et sted, hvor vi unge bruger det meste af vores tid, og det er derfor vigtigt, at elevrådene fungerer, så eleverne får lov til at tage beslutninger på egne vegne. Desværre oplever vi i Børne- og ungebyrådet ikke at have den indflydelse, som vi burde få adgang til gennem elevrådet. Vi har oplevet at, elevrådsrepræsentanter, der er til møde i skolebestyrelsen, tit bliver frataget deres demokratiske ret, ved at de ikke får lov til at deltage i afstemninger eller debatter, og det medfører, at vi elever står tilbage med en følelse af ikke at blive taget seriøst. Vi har også ofte oplevet, at elevrådets forslag gang på gang forsvinder oppe igennem systemet, og at vi ikke hører mere til dem.

Vi tror på, at der i alle klasser er mindst en elev, der har lyst til at forandre skolen til det bedre, men at de elever der prøver oplever, at de ikke bliver taget seriøst, og derfor mister lysten. Det mener vi er dårlig demokratisk dannelse.

Børne- og ungebyrådet foreslår derfor at:

1. Der laves en række minimumskrav for elevrådsarbejdet

2. Der arbejdes med hvordan elevers arbejde i skolebestyrelser kan styrkes

Børne- og ungebyrådets forslag til krav til elevrådsarbejdet på alle skoler i kommunen:

1. Elevrådet skal være valgt i september, og de skal have et møde om måneden

2. Valgene af elevrådsmedlemmerne skal foregå på oplyst grundlag

3. Elevrådet skal opfordres af kontaktlæreren til at arbejde grundigt med få emner, og de skal have ressourcer af skolen til at gøre dette

4. Elevrådet skal kunne udpege en forperson, som er ordstyrer på elevrådsmøderne, og som har indflydelse på dagsordenen

5. De to elevrådsrepræsentanter i skolebestyrelsen skal have stemmeret og møderet

6. Elevrådet skal kunne sætte et punkt på dagsordenen til bestyrelsesmøderne udover “nyt fra elevrådet”, hvis de mener, at det er nødvendigt

7. Elevrådet skal have mulighed for at tale om kommende bestyrelsesmøder med et medlem af skolebestyrelsen, så de er godt forberedt

8. Der skal tilbydes et kursus i starten af skoleåret til elevrådsforpersonen og elevrepræsentanter i skolebestyrelsen, så de bliver klædt på til deres opgave

Motivation af punkt 1

Der findes en elevrådsbekendtgørelse, men den er meget vag, og derfor ønsker vi, at [adresse] gør noget ekstra for at få elevrådene til at fungere.

Mange elevråd når ikke at gøre en reel forskel på grund af manglende tid. Vi mener derfor, at der skal være et krav om minimum et møde om måneden. Oven i dette mener vi, at elevrådet skal være valgt i september, så der ikke går for lang tid, inden de kan komme i gang. Dette mener vi, skal til for at der er nok tid til at skabe elevinddragelse.

Valget af medlemmer til elevrådet er ofte baseret på socialt hierarki og popularitet i stedet for at være baseret på mærkesager og ambitioner for skolen. Derfor foreslår vi, at man skal fortælle sin klasse, hvorfor man ønsker at sidde i elevrådet, for at sikre at ens mærkesager stemmer overens med klassens. Desuden er det vigtigt, at hvis der skal vælges to repræsentanter i en klasse, så behøver det ikke være en pige og en dreng, men derimod blot de to, som klassen finder mest kompetente.

Elevrådets opgave kan ofte føles lidt ukonkret, da man ikke helt ved, hvad man kan/må/skal lave. Derfor foreslår vi, at elevrådene vælger nogle mærkesager på et af de første møder, som de arbejder med i løbet af året. Der skal selvfølgelig være midler til at udføre deres mærkesager afsat i skolens budget.

En ofte misforstået del af elevrådsarbejdet er kontaktlærerens rolle. På mange skoler kommer det desværre til at være kontaktlæreren, der alene bestemmer de emner, der skal på dagsordenen, og som dermed bliver hovedperson på elevrådsmøderne. Elevrådene er til, for at eleverne kan blive hørt, men det er der mange kontaktlærere, der ubevidst kommer til at stå i vejen for. For at sikre at det ikke sker, skal der være mulighed for at elevrådsforpersonen kan være ordstyrer på møderne, og at elever kan tilføje punkter på dagsordenen.

Motivation af punkt 2

Skolebestyrelsen udgør det mest betydningsfulde organ på skolen, og den udgør elevernes primære mulighed for at påvirke deres skolegang. Derfor er der i dag allerede lovgivning om, at der skal sidde minimum to elever med i skolebestyrelsen på folkeskoler. I Børne- og ungebyrådet oplever vi dog desværre ikke, at dette bliver overholdt alle steder. Det synes vi, at der skal gøres en aktiv indsats for at forbedre. Derudover bør elevrepræsentanterne tildeles stemmeret, så de ikke blot er til stede, men også aktivt medinddrages i skolens beslutningsprocesser og har reel demokratisk indflydelse.

For at sikre en effektiv elevrepræsentation bør elevrådet have mindst et fastlagt punkt på dagsordenen til hvert møde i skolebestyrelsen. Samtidig bør de have mulighed for at introducere andre emner, og sætte dem på dagsordenen, hvis de ikke naturligt passer ind under "nyt fra elevrådet". I dag er realiteten desværre, at mange af eleverne i skolebestyrelserne tager hjem efter de har fortalt, hvad der foregår i elevrådet. Elevrepræsentanterne er nøglen til at udtrykke elevernes synspunkter og interesser, og derfor bør de i stedet opfordres til at deltage aktivt i hele mødet og bidrage med deres perspektiver.

I skolebestyrelsen bliver der ofte snakket om ting, man som elev ikke har fået det første indblik i. Derfor bør eleverne have muligheden for at diskutere dagsordenen og blive grundigt informeret om mødet af et voksent medlem fra skolebestyrelsen, hvis de føler behov for det. Dette sikrer, at eleverne føler sig velinformeret og det er med til at sørge for, at de er klædt godt nok på til at kunne komme med deres input.

Det er vigtigt, at de unge der melder sig til at sidde i skolebestyrelsen og som elevrådsforperson bliver forberedt godt på opgaven. Derfor foreslår vi, at der i starten af hvert skoleår arrangeres et kursus, som de kan komme på.

Vi mener desuden, at det er essentielt, at der bliver fulgt op på om arbejdet med elevdemokrati ændrer sig, og derfor bør der om 2 år evalueres på om kvaliteten af arbejdet er steget, og om skolerne lever op til deres forpligtelser.

INDSTILLING FRA MAGISTRATSAFDELINGEN FOR BØRN OG UNGE

### Resume

Børne- og ungebyrådet har fremsendt forslag til byrådet til styrkelse af elevdemokratiet i [adresse].

Børn og unges medindflydelse sker i to spor: Dels i formelle fora i den demokratiske styringskæde, og dels i den daglige praksis på skoler, dag- og fritidstilbud.

Arbejdet med at styrke elevdemokratiet er i tråd med væsentlige dele af grundlaget for Børn og Unges virke: Børne- og ungepolitikken og den fritidspædagogiske vision. Derudover er øget demokratisk bevidstgørelse og indflydelse en del af svaret på to af de vilde problemer, byrådet har identificeret: ”Den demokratiske samtale” og ”Børn og unges mentale sundhed og trivsel”.

Derfor støtter Børn og Unge ambitionen om at styrke elevdemokratiet i [adresse]. Børn og Unge har iværksat flere initiativer til styrkelse af elevdemokratiet, blandt andet på baggrund af Børne- og ungebyrådets forslag fra 2023 om grønnere grundskoler.

På baggrund af nærværende forslag iværksætter Børn og Unge yderligere tiltag.

### Beslutningspunkter

Det indstilles:

At 1) Børn og Unge arbejder videre med at styrke elevdemokratiet i [adresse], herunder opfordrer skolerne til at afholde valg til elevråd tidligere på året og sammentænke med demokrati-og medborgerskabsugen.

At 2) Børn og Unge følger det lokale arbejde med styrket elevdemokrati tæt og følger op med orientering af Børn og Unge-udvalget i 2026.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: [adresse]

Dato: 10-04-2024

Johannes Jepsen: 14

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 10. april 2024 om magistratsbehandling af forslaget.

Sagen bedes tilbagesendt byrådet via Magistraten.

Udvalg: Magistraten

Dato: 06-08-2024

Johannes Jepsen: 7

Fremsendes til [adresse] med bemærkning, at Magistraten i mødet den 6. august 2024 anbefa-ler, at byrådet tiltræder Magistratsafdelingen for Børn og Unges indstilling af 26. juni 2024.

Rådmand Ove Christensen var forhindret i at deltage i sagens behandling